CELEX: 32021D0749
Language: lt
Date: 1620259200000
Title: Tarybos sprendimas (BUSP) 2021/749 2021 m. gegužės 6 d. dėl Norvegijos Karalystės dalyvavimo PESCO projekte „Karinis mobilumas“

2021 5 7   
               
               
                  LT
               
               
                  Europos Sąjungos oficialusis leidinys
               
               
                  L 160/109
               
            
         TARYBOS SPRENDIMAS (BUSP) 2021/749
         2021 m. gegužės 6 d.
         dėl Norvegijos Karalystės dalyvavimo PESCO projekte „Karinis mobilumas“
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 46 straipsnio 6 dalį,
         atsižvelgdama į 2017 m. gruodžio 11 d. Tarybos sprendimą (BUSP) 2017/2315, kuriuo nustatomas nuolatinis struktūrizuotas bendradarbiavimas (PESCO) ir nustatomas dalyvaujančių valstybių narių sąrašas (1), ypač į jo 9 straipsnio 2 dalį;
         atsižvelgdama į 2020 m. lapkričio 5 d. Tarybos sprendimą (BUSP) 2020/1639, kuriuo nustatomos bendrosios sąlygos, kuriomis trečiosios valstybės išimties tvarka galėtų būti pakviestos dalyvauti pavieniuose PESCO projektuose (2), ypač į jo 2 straipsnio 4 dalį;
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     Sprendimo (BUSP) 2017/2315 9 straipsnio 2 dalyje nustatyta, kad vadovaudamasi Sutarties 46 straipsnio 6 dalimi Taryba nusprendžia, ar trečioji valstybė, kurią projekte dalyvaujančios valstybės narės norėtų pakviesti dalyvauti tame projekte, atitinka reikalavimus, kuriuos nustatys Taryba;
                  
               
                     (2)
                  
                  
                     2018 m. kovo 6 d. Taryba priėmė Sprendimą (BUSP) 2018/340 (3). To sprendimo 1 straipsnyje nustatyta, kad pagal PESCO 24 projekto nariai rengia projektą „Karinis mobilumas“ (toliau – PESCO projektas „Karinis mobilumas“), o šio projekto koordinatorius yra Nyderlandai;
                  
               
                     (3)
                  
                  
                     2020 m. lapkričio 5 d. Taryba priėmė Sprendimą (BUSP) 2020/1639, kuriuo buvo nustatytos bendrosios sąlygos, kuriomis trečiosios valstybės išimties tvarka galėtų būti pakviestos dalyvauti pavieniuose PESCO projektuose. To sprendimo 2 straipsnio 4 dalyje nustatyta, kad remdamasi PESCO projekto koordinatoriaus ar koordinatorių pranešimu ir atsižvelgdama į Politinio ir saugumo komiteto (PSK) nuomonę, Taryba pagal Sutarties 46 straipsnio 6 dalį ir Sprendimo (BUSP) 2017/2315 9 straipsnio 2 dalį priima sprendimą dėl to, ar trečiosios valstybės dalyvavimas tame projekte atitinka Sprendimo (BUSP) 2020/1639 3 straipsnyje išdėstytas sąlygas;
                  
               
                     (4)
                  
                  
                     2021 m. vasario 12 d. pagal Sprendimo (BUSP) 2020/1639 2 straipsnio 1 dalį Norvegijos Karalystė (Norvegija) PESCO projekto „Karinis mobilumas“ koordinatoriui nusiuntė prašymą dalyvauti tame projekte. Pagal to sprendimo 2 straipsnio 2 dalį, remdamiesi Norvegijos pateikta informacija, projekto nariai tada įvertino, ar ji tenkina bendrąsias sąlygas;
                  
               
                     (5)
                  
                  
                     2021 m. kovo 19 d. pagal Sprendimo (BUSP) 2020/1639 2 straipsnio 3 dalį PESCO projekto „Karinis mobilumas“ koordinatorius pranešė Tarybai ir Sąjungos vyriausiajam įgaliotiniui užsienio reikalams ir saugumo politikai, kad to projekto nariai tą pačią dieną vieningai sutarė, kad jie pageidauja pakviesti Norvegiją dalyvauti tame projekte. Projekto nariai taip pat vieningai sutarė dėl Norvegijos dalyvavimo tame projekte aprėpties, formos, ir atitinkamų etapų ir dėl to, kad Norvegija tenkina to sprendimo 3 straipsnyje išdėstytas bendrąsias sąlygas;
                  
               
                     (6)
                  
                  
                     2021 m. kovo 30 d. PSK susitarė dėl nuomonės dėl pranešimo apie Norvegijos prašymą dalyvauti PESCO projekte „Karinis mobilumas“. Visų pirma PSK susipažino su pranešime pateiktu to projekto aprašymu, įskaitant jo tikslus, organizavimą ir sprendimų priėmimą, taip pat jo prioritetines darbo sritis. PSK taip pat atkreipė dėmesį į tai, kad tame projekte nesidalijama jokia ES įslaptinta ar neskelbtina informacija ir kad projektas nėra įgyvendinamas remiant Europos gynybos agentūrai, kaip apibrėžta Tarybos sprendimo (BUSP) 2020/1639 3 straipsnio g punkte. Be to, PSK atkreipė dėmesį į tai, kad PESCO projektas „Karinis mobilumas“ nėra susijęs su ginkluotės viešaisiais pirkimais, moksliniais tyrimais ir pajėgumų plėtojimu, arba ginklų ar pajėgumų ir technologijų naudojimu ir eksportu, ir kad jis neapima subjektų, investicijų, PESCO dalyvaujančių valstybių narių teikiamo finansavimo ar prašymų teikti Sąjungos finansavimą projekto veiklai;
                  
               
                     (7)
                  
                  
                     savo nuomonėje PSK taip pat sutiko su siūloma Norvegijos dalyvavimo PESCO projekte „Karinis mobilumas“ aprėptimi, forma ir mastu, kaip aprašyta pranešime. Jis konstatavo, kad Norvegija nurodė visapusiškai remianti projekto aprėptį, kaip nurodyta pranešime;
                  
               
                     (8)
                  
                  
                     toje pačioje nuomonėje PSK patvirtino požiūrį, dėl kurio vieningai sutarė PESCO projekto „Karinis mobilumas“ nariai, kad Norvegija tenkina Sprendimo (BUSP) 2020/1639 3 straipsnyje išdėstytas bendrąsias sąlygas, t. y.:
                     
                                 —
                              
                              
                                 Norvegija atitinka 3 straipsnio a punkte išdėstytą sąlygą, pagal kurią reikalaujama laikytis vertybių, kuriomis yra grindžiama Sąjunga, kaip išdėstyta Sutarties 2 straipsnyje, ir principų, nurodytų Sutarties 21 straipsnio 1 dalyje, taip pat siekti bendros užsienio ir saugumo politikos (BUSP) tikslų, išdėstytų Sutarties 21 straipsnio 2 dalies a, b, c ir h punktuose; neprieštarauti Sąjungos ir jos valstybių narių saugumo ir gynybos interesams, be kita ko, laikytis gerų kaimyninių santykių su valstybėmis narėmis principo, ir palaikyti politinį dialogą su Sąjunga, kuris turėtų apimti ir saugumo bei gynybos aspektus, kai dalyvaujama PESCO projekte „Karinis mobilumas“,
                              
                           
                                 —
                              
                              
                                 kalbant apie 3 straipsnio b punkte nustatytą sąlygą dėl Norvegijos didelės pridėtinės vertės suteikimo PESCO projektui „Karinis mobilumas“, pranešime išsamiai aprašoma apie Norvegijos įnašą, įskaitant jos dalyvavimo projekte aprėptį, formą ir mastą, o tai įrodo šios sąlygos įvykdymą,
                              
                           
                                 —
                              
                              
                                 kalbant apie 3 straipsnio c punkte nustatytą sąlygą, Norvegijos dalyvavimu PESCO projekte „Karinis mobilumas“ bus prisidedama prie Bendros saugumo ir gynybos politikos (BSGP) stiprinimo ir Sąjungos tikslų masto, be kita ko, remiant BSGP misijas ir operacijas, kaip yra nurodyta pranešime,
                              
                           
                                 —
                              
                              
                                 kalbant apie 3 straipsnio d punkte nustatytą sąlygą, PESCO projektas „Karinis mobilumas“ nėra skirtas ginkluotės viešiesiems pirkimams, moksliniams tyrimams ir pajėgumų plėtojimui, arba ginklų ar pajėgumų ir technologijų naudojimui ir eksportui. Jį vykdant neplėtojami jokie pajėgumai ar technologijos. Taigi, dėl Norvegijos dalyvavimo tame projekte neatsiras priklausomybės nuo Norvegijos ar jos nustatytų apribojimų nė vienai valstybei narei,
                              
                           
                                 —
                              
                              
                                 kaip toliau išsamiai apibūdinta pranešime, taip pat yra tenkinamas 3 straipsnio e punkte nustatytas reikalavimas dėl Norvegijos dalyvavimo suderinamumo su atitinkamais didesniais saistančiais PESCO įsipareigojimais, taip pat dėl pajėgų dislokavimo ir sąveikumo galimybių, kurias padedama užtikrinti šiuo projektu, kaip išdėstyta Sprendimo (BUSP) 2017/2315 priede. Kadangi PESCO projektas „Karinis mobilumas“ nėra į pajėgumus orientuotas projektas, šiame kontekste nėra taikoma sąlyga dėl Norvegijos dalyvavimo indėlio įgyvendinant prioritetus, kylančius iš Pajėgumų plėtojimo plano ir suderintos metinės peržiūros gynybos srityje ar teigiamo poveikio darymo Europos gynybos pramoninei ir technologinei bazei,
                              
                           
                                 —
                              
                              
                                 3 straipsnio f punkte nustatytas reikalavimas yra įvykdytas, kadangi nuo 2004 m. gruodžio 1 d. galioja Sąjungos ir Norvegijos sudarytas Informacijos saugumo susitarimas (4),
                              
                           
                                 —
                              
                              
                                 šiuo atveju netaikytina 3 straipsnio g punkte nustatyta sąlyga, kadangi PESCO projektas „Karinis mobilumas“ nėra įgyvendinamas remiant Europos gynybos agentūrai ir todėl nereikalaujama būti sudarius administracinį susitarimą su šia agentūra, kuris yra įsigaliojęs,
                              
                           
                                 —
                              
                              
                                 kalbant apie 3 straipsnio h punkte nustatytą sąlygą, Norvegija yra įsipareigojusi siekti sudaryti projektui skirtą administracinį susitarimą ir visus kitus būtinus projekto dokumentus pagal Tarybos sprendimus (BUSP) 2017/2315 ir (BUSP) 2018/909 (5).
                              
                           
               
                     (9)
                  
                  
                     savo 2021 m. kovo 30 d. nuomonėje PSK rekomendavo, kad Taryba priimtų teigiamą sprendimą dėl to, ar Norvegijos dalyvavimas PESCO projekte „Karinis mobilumas“ atitinka Sprendimo (BUSP) 2020/1639 3 straipsnyje išdėstytas sąlygas;
                  
               
                     (10)
                  
                  
                     todėl Taryba turėtų nuspręsti dėl to, ar Norvegijos dalyvavimas PESCO projekte „Karinis mobilumas“ atitinka Sprendimo (BUSP) 2020/1639 3 straipsnyje išdėstytas sąlygas. Po to projekto koordinatorius projekto narių vardu išsiunčia Norvegijai kvietimą dalyvauti tame projekte. Norvegija prie projekto prisijungia administraciniame susitarime, kurį sudaro projekto nariai ir Norvegija, nurodytą dieną pagal Sprendimo (BUSP) 2020/1639 2 straipsnio 7 dalį, ir įgyja tame susitarime nustatytas teises ir pareigas, pagal to sprendimo 4 straipsnio 1 dalį. Taryba turi vykdyti priežiūrą pagal Sprendimo (BUSP) 2020/1639 5 straipsnio 2 dalį, o susiklosčius to sprendimo 6 straipsnio 2 arba 3 dalyje nurodytoms aplinkybėms gali priimti kitus sprendimus,
                  
               PRIĖMĖ ŠĮ SPRENDIMĄ:
         
            1 straipsnis
            Norvegijos Karalystės dalyvavimas PESCO projekte „Karinis mobilumas“ atitinka Sprendimo (BUSP) 2020/1639 3 straipsnyje išdėstytas sąlygas.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. gegužės 6 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 331, 2017 12 14, p. 57.
         
            (2)  OL L 371, 2020 11 6, p. 3.
         
            (3)  2018 m. kovo 6 d. Tarybos sprendimas (BUSP) 2018/340, kuriuo sudaromas projektų, kurie turės būti parengti pagal PESCO sistemą, sąrašas (OL L 65, 2018 3 8, p. 24).
         
            (4)  Europos Sąjungos ir Norvegijos Karalystės susitarimas dėl keitimosi įslaptinta informacija saugumo procedūrų (OL L 362, 2004 12 9, p. 29).
         
            (5)  2018 m. birželio 25 d. Tarybos sprendimas (BUSP) 2018/909, kuriuo nustatomas bendras PESCO projektų valdymo taisyklių rinkinys (OL L 161, 2018 6 26, p. 37).